Það er skammt stórra högga á milli í hjólreiðum þessa dagana . Síðustu helgi fór fram Íslandsmótið í götuhjólreiðum og nú viku síðar er Íslandsmótið í tímatöku haldið . Á milli þessara móta mátti einnig finna sér eitthvað að gera en í vikunni fór fram WOW cyclothonið sem kláraðist í gær . Íslandsmótið í timatöku mun fara fram á Vatnsleysuströnd og er hún þriðja tímatökukeppni sumarsins en áður hafa verið haldnar Vortímataka Breiðabliks og Cervelo TT . Vortímatakan fór einnig fram á Vatnleysustrandavegi en Cervelo TT fór fram skammt frá Grindavík . Íslandsmeistarar 2018 , Rúnar Örn Ágústsson og Rannveig Anna Guicharnaud , bæði úr Breiðabliki . Hákon Hrafn er skráður til leiks á morgun . Vatnsleysuströndin er nokkuð ólík keppnisbraut síðasta íslandsmóts . Við Kleifarvatn má finna nokkrar stuttar og brattar brekkur á meðan Vatnsleysuströndin er flatari . Hjólað er norðaustur frá Vogum , um 11 km leið þar til snúið er við á hringtorgi og aftur til baka . Heildarhækkun er einungis um 50m á þessari 22km leið . Brautin er þannig ekki tæknileg og með lítilli hækkun . Til að sigra munu keppendur þurfa að setja út alvöru wött og halda vindmótstöðu í lágmarki eða eins og einn reyndasti tímatökukeppandi þjóðarinnar , Hákon Hrafn Sigurðsson orðaði í samtali við Hjólafréttir á síðasta ári „ Á flötum brautum er það eiginlega bara sá sem wattar mest sem vinnur “ . Sjá nánar umfjöllun Hjólafrétta um tímatöku frá síðasta vori . Ágústa Edda Björnsdóttir hefur sigrað fyrstu tvö bikarmótin í Elite-flokki kvenna . Skráning í mótið er góð og eru allir helstu sérfræðingar landsins í tímatöku skráðir til leiks . Í kvennaflokki er Rannveig mætt til að verja Íslandsmeistaratitilinn en líklegt er að Ágústa Edda muni veita henni harða samkeppni . Ágústa er efst á bikarstigum en hún hefur sigrað bæði tímatökumót sumarsins . Í karlaflokki eru einnig sterkir keppendur skráðir til leiks . Rúnar Örn Ágústsson og Hákon Hrafn Sigurðsson eru jafnir á bikarstigum eftir fyrstu tvö mót sumarsins og hafa sigrað eitt mót hvor og tekið silfur í hinu . Ingvar Ómarsson er einnig skráður til leiks en hann var í öðru sæti á Íslandsmótinu í tímatöku á síðasta ári og hefur verið í feiknaformi í sumar . Ljósmyndir / Benedikt Magnússon og Hjólafréttir